ໂດຍປະຕິບັດຕາມ ຄຳແນະນຳ ຂອງຄະນະປະຈຳ ສະພາແຫ່ງຊາດ, ເລກທີ 05/ຄປຈ, ລົງວັນທີ 28 ກໍລະກົດ 2022 ກ່ຽວກັບ ການຈັດຕັ້ງຜັນຂະຫຍາຍ ແລະ ໂຄສະນາເຜີຍແຜ່ ຜົນສຳເລັດ ກອງປະຊຸມສະໄໝສາມັນ ເທື່ອທີ 3 ຂອງສະພາແຫ່ງຊາດ ຊຸດທີ IX, ໃນຕອນເຊົ້າຂອງວັນທີ 23 ສິງຫາ 2022 ນີ້,ຢູ່ທີ່ຫ້ອງປະຊຸມ ພະແນກເຕັກໂນໂລຊີ ແລະ ການສື່ສານແຂວງ
ທ່ານ ສົມພອນ ສີອຸດົມພັນ ກຳມະການພັກແຂວງ, ຮອງປະທານ ຄະນະສະມາຊິກສາພາແຫ່ງຊາດ ປະຈຳເຂດເລືອກຕັ້ງທີ 6, ຮອງປະທານສະພາປະຊາຊົນແຂວງ, ປະທານ ຄະນະກຳມະການ ເສດຖະກິດ, ແຜນການ ແລະ ການເງິນ ໄດ້ລົງໂຄສະນາເຜີຍແຜ່ຜົນສຳເລັດ ກອງປະຊຸມສະໄໝສາມັນ ເທື່ອທີ 3 ຂອງສະພາແຫ່ງຊາດ ຊຸດທີ IX ຕິດພັນກັບຜົນສຳເລັດກອງປະຊຸມສະໄໝສາມັນ ເທື່ອທີ 3 ຂອງສະພາປະຊາຊົນແຂວງ ຊຸດທີ II ທີ່ໄດ້ພິຈາລະນາ ແລະ ຮັບຮອງເອົາລາຍບັນຫາທີ່ສຳຄັນຂອງສູນກາງ ແລະ ຂອງທ້ອງຖິ່ນ.
ຈຸດປະສົງຂອງການລົງເຜີຍແຜ່ຜົນສຳເລັດກອງປະຊຸມໃນຄັ້ງນີ້ ແມ່ນເພື່ອເຮັດໃຫ້ຖັນແຖວພະນັກງານ-ລັດຖະກອນ ໄດ້ຮັບຮູ້ ເນື້ອໃນຈິດໃຈຜົນສຳເລັດຂອງກອງປະຊຸມດັ່ງກ່າວ ຢ່າງກ້ວາງ,ຂວາງ ທົ່ວເຖີງ ແລະ ຖືກຕ້ອງຕາມເປົ້າໝາຍ.
ພ້ອມດຽວກັນນີ້ ທ່ານ ສົມພອນ ສີອຸດົມພັນ ໃນນາມເປັນປະທານ ຄະນະກຳມະການ
ເສດຖະກິດ, ແຜນການ ແລະ ການເງິນ ກໍ່ໄດ້ລົງນາມ ເຊັນບົດບັນທຶກ ການປະສານງານ ລະຫວ່າງ ຄະນະກຳມະການ ເສດຖະກິດ, ແຜນການ ແລະ ການເງິນ ແລະ ພະແນກ ເຕັກໂນໂລຊີ ແລະ ການສື່ສານແຂວງ, ຕາງໜ້າພະແນກ ເຕັກໂນໂລຊີ ແລະ ການສື່ສານ ລົງນາມແມ່ນ ທ່ານ ພູມີ ອໍເພັດສານ ຫົວໜ້າພະແນກ ເຕັກໂນໂລຊີ ແລະ ການສື່ສານ. ໃນວາລະດັງກ່າວ ໄດ້ມີທ່ານຮອງປະທານ ຄະນະກຳມະການ ເສດຖະກິດ, ແຜນການ ແລະ ການເງິນ, ບັນດາທ່ານ ຄະນະພະແນກ, ຜູ້ຕາງໜ້າບໍລິສັດ ລາວໂທລະຄົມ – ອີທີເອວຈຳກັດ– ບໍລິສັດ ຢູນີເທວ ສະຕາໂທລະຄົມ- ລັດວິສາຫະກິດໄປສະນີ ແລະ ພະນັກງານ-ລັດຖະກອນ ຂອງສອງຝ່າຍ ເຂົ້າຮ່ວມຢ່າງພ້ອມພຽງ.
ຈຸດປະສົງຂອງການລົງນາມເຊັນບົດບັນທຶກ ການປະສານງານ ໃນຄັ້ງນີ້ ເພື່ອເປັນພື້ນຖານ, ບ່ອນອີງ ແລະ ເປັນໃຈກາງໃນການປະສານງານ ອໍານວຍຄວາມສະດວກ ໃນການເຄື່ອນໄຫວວຽກງານ ຂອງຄະນະກໍາມະການ ເສດຖະກິດ, ແຜນການ ແລະ ການເງິນ ກັບ ພະແນກເຕັກໂນໂລຊີ ແລະ ການສື່ສານແຂວງ ໃນການຈັດຕັ້ງປະຕິບັດ ພາລະບົດບາດ, ສິດ ແລະ ໜ້າທີ່ ຂອງຕົນໃຫ້ມີປະສິດທິພາບ, ປະສິດທິຜົນ, ວ່ອງໄວ ແລະ ຮັດກຸມ ພ້ອມທັງເພີ່ມທະວີ ພາລະບົດບາດໃນການຕິດຕາມ ກວດກາ ການຈັດຕັ້ງປະຕິບັດ ລັດຖະທໍາມະນູນ, ກົດໝາຍ ແລະ ນິຕິກໍາໃຕ້ກົດໝາຍ.
ໃນຕອນທ້າຍ ທ່ານ ສົມພອນ ສີອຸດົມພັນ ກຳມະການພັກແຂວງ, ຮອງປະທານ ຄະນະສະມາຊິກສາພາແຫ່ງຊາດ ປະຈຳເຂດເລືອກຕັ້ງທີ 6, ຮອງປະທານສະພາປະຊາຊົນແຂວງ, ປະທານ ຄະນະກຳມະການ ເສດຖະກິດ, ແຜນການ ແລະ ການເງິນ ຍັງໄດ້ເນັ້ນໜັກ ໃຫ້ບັນດາທ່ານ ຄະນະພະແນກ, ຜູ້ຕາງໜ້າ ບໍລິສັດ ລາວໂທລະຄົມ – ອີທີເອວຈຳກັດ – ບໍລິສັດ ຢູນີເທວ ສະຕາໂທລະຄົມ- ລັດວິສາຫະກິດໄປສະນີ ແລະ ພະນັກງານ ພາຍໃນພະແນກ ດັ່ງກ່າວ ຈົ່ງຍົກສູງຄວາມ ເປັນເຈົ້າການ ການປະຕິບັດໜ້າທີ່ວຽກງານ ວິຊາສະເພາະຂອງຕົນ ໃຫ້ບັນລຸຕາມຄາດໝາຍທີ່ວ່າງໄວ້.
ຂຽນຂ່າວໂດຍ ຈັນທິມາ ສໍພັນໄຊແກ້ວ